CELEX: 32022D0161
Language: hr
Date: 2022-02-03 00:00:00
Title: Provedbena odluka Komisije (EU) 2022/161 оd 3. veljače 2022. o završetku postupka ispitivanja trgovinskih prepreka u smislu Uredbe (EU) 2015/1843 koje primjenjuju Sjedinjene Meksičke Države u obliku mjera koje utječu na uvoz proizvoda „Tequila”

7.2.2022   
               
               
                  HR
               
               
                  Službeni list Europske unije
               
               
                  L 26/17
               
            
         PROVEDBENA ODLUKA KOMISIJE (EU) 2022/161
         оd 3. veljače 2022.
         o završetku postupka ispitivanja trgovinskih prepreka u smislu Uredbe (EU) 2015/1843 koje primjenjuju Sjedinjene Meksičke Države u obliku mjera koje utječu na uvoz proizvoda „Tequila”
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/1843 Europskog parlamenta i Vijeća od 6. listopada 2015. o utvrđivanju postupaka Unije u području zajedničke trgovinske politike kako bi se osiguralo ostvarivanje prava Unije prema međunarodnim trgovinskim pravilima, posebno onima utvrđenima pod okriljem Svjetske trgovinske organizacije (1), a osobito njezin članak 5. stavak 2. i članak 12. stavak 1.,
         budući da:
         1.   POSTUPAK
         
                     (1)
                  
                  
                     Objavom obavijesti o pokretanju postupka u Službenom listu Europske unije (2) Europska komisija pokrenula je 23. srpnja 2020. postupak ispitivanja trgovinskih prepreka koje primjenjuju Sjedinjene Meksičke Države u obliku odbijanja izdavanja izvoznih potvrda za proizvod „Tequila”.
                  
               
                     (2)
                  
                  
                     Ispitni postupak pokrenut je nakon što je udruženje Brewers of Europe uložilo pritužbu u ime industrije Unije. Pritužba je sadržavala dokaze o subvencioniranju i posljedičnoj šteti koji su bili dostatan temelj za pokretanje ispitnog postupka.
                  
               
                     (3)
                  
                  
                     Službe Komisije obavijestile su 16. travnja 2021. Odbor osnovan člankom 7. stavkom 1. Uredbe (EU) 2015/1843 o rezultatima postupka ispitivanja. U izvješću je zaključeno da, iako pokretanje postupka rješavanja spora nije u neposrednom interesu Unije, postupak bi trebao ostati otvoren i trebalo bi pratiti daljnji razvoj događaja u Sjedinjenim Meksičkim Državama.
                  
               2.   POVLAČENJE PRITUŽBE I ZAVRŠETAK POSTUPKA
         
                     (4)
                  
                  
                     Udruženje Brewers of Europe obavijestilo je 6. listopada 2021. Komisiju da želi povući pritužbu.
                  
               
                     (5)
                  
                  
                     U skladu s člankom 5. stavkom 2. Uredbe (EU) 2015/1843 postupak se može završiti ako se pritužba povuče, osim ako taj završetak ne bi bio u interesu Unije. U skladu s člankom 12. stavkom 1. Uredbe (EU) 2015/1843 postupak se završava ako nije potrebno poduzeti nikakve aktivnosti zbog interesa Unije.
                  
               
                     (6)
                  
                  
                     Ispitnim postupkom nije otkriveno ništa što bi uputilo na zaključak da završetak ne bi bio u interesu Unije. Naime, proizvod „Tequila” ponovno se počeo izvoziti pogođenom europskom proizvođaču piva, a navodna mjera nema sustavni učinak na druga poduzeća iz EU-a.
                  
               
                     (7)
                  
                  
                     Komisija je stoga zaključila da bi trebalo završiti postupak ispitivanja trgovinskih prepreka koje primjenjuju Sjedinjene Meksičke Države u obliku odbijanja izdavanja izvoznih potvrda za jako alkoholno piće „Tequila”.
                  
               
                     (8)
                  
                  
                     Ova je Odluka u skladu s mišljenjem Odbora osnovanog člankom 7. stavkom 1. Uredbe (EU) 2015/1843,
                  
               DONIJELA JE OVU ODLUKU:
         
            Članak 1.
            Završava se postupak ispitivanja u vezi s odbijanjem Sjedinjenih Meksičkih Država da izdaju izvozne potvrde za jako alkoholno piće „Tequila”.
         
         
            Članak 2.
            Ova Odluka stupa na snagu sljedećeg dana od dana objave u Službenom listu Europske unije.
         
         
            Sastavljeno u Bruxellesu 3. veljače 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 272, 16.10.2015., str. 1.
         
         
            (2)  SL C 265, 13.8.2020., str. 3.